L-Aġent Kummissarju tal-Pulizija  Ray Zammit ordna investigazzjoni immedjata dwar allegazzjonijiet li saru fl-aħħar jiem dwar tixħim ta’ uffiċjal tal-Pulizija b’rabta mal-allegat sfruttament ta’ ħaddiema barranin f’fabbrika tat-tessuti fil-Qasam Industrijali ta’ Bulebel. Fi stqarrija l-Aġent Kummissarju tal-Pulizija saħaq li dawn l-allegazzjonijiet qegħdin jittieħdu bl-akbar serjetà, tant li kienet ordnata investigazzjoni immedjata biex tiġi stabbilita l-verità tagħhom. L-Aġent Kummissarju żied jagħmilha ċara wkoll li mhux ħa jittollera kwalunkwe aġir, kemm dak ippubblikat, kif ukoll jekk jirriżulta li ġej minn xi fizzjal fi ħdan il-Korp tal-Pulzija, li jista’ jitfa’ dell ikrah fuq l-istess Korp. Għalhekk appella għal kull informazzjoni, anke b’mod kunfidenzjali, li tista’ tgħin f’din l-investigazzjoni.